Laidoner ei lükanud sugugi ümber vastuhaku ideed ega öelnud, et see on võimatu, vastupidi: "Kindlasti võime vastu panna teatava aja." (297) Seejärel ta arutles, kui pikk see "teatav aeg" võiks olla. Kuigi täpset  vastust polnud kerge anda, arvas ta, et vastupanu võib kesta "võib-olla mõni kuu või kauem". Seda võib nendes oludes pidada vägagi optimistlikuks ennustuseks! Mõne kuu jooksul oleks maa­ilma toonast olukorda arvestades võinud juhtuda ükskõik mida. Rahvusvaheline areng oleks võinud pöörduda Eestile soodsamasse suunda, eriti kui Eesti oleks hakanud tõelise aktiivsusega välismaalt abi otsima.